google/wiki40b huggingface dataset:
Maddalenaøyene

Maddalenaøyene (italiensk: Arcipelago della Maddalena) er en øygruppe i Bonifaciosundet mellom Korsika og Sardinia i Italia. Den består av sju større øyer og flere småøyer.

Geografi

Den største øya er La Maddalena og de andre seks øyene er (fra størst til minst): Caprera, Spargi, Santo Stefano, Santa Maria, Budelli og Razzoli. Bare Maddalena, Caprera og S. Stefano har bosetning.
Maddalenaøyene ligger nær det kjente turiststedet Costa Smeralda og har det samme krystallklare vannet og granittklippene. Øyene har òg et rikt dyreliv. Øyene er en del av nasjonalparken Parco Nazionale Arcipelago di La Maddalena.

Historie

Øyene har vært bosatt siden førhistorisk tid. Romerne kalte øyene for Cunicularia og de var et travelt skipsfartområde i det andre og første tusenåret f.Kr. Maddalenaøyene har alltid vært strategisk viktige og var årsaken til en strid mellom Republikken Pisa og Republikken Genova på 1200-tallet. Dette førte til at de ble forlatt i lange tider før gjeterne fra Korsika slo seg ned her i lag med de første bosetterne på Sardinia på 1500-tallet. Napoléon Bonaparte, Admiral Nelson og særlig Giuseppe Garibaldi hadde alle historiske bånd til dette området.

I dag

I dag er det en marinebase for NATO med amerikanske atomubåter på St. Stefano. Administrativt hører øyene til provinsen Olbia-Tempio etter at de ble flyttet fra provinsen Sassari i 2005. Det er ferjesamband fra Palau på Sardinia til La Maddalena. Det er bare veier på La Maddalena og Caprera.
Somerset Park

Historie

Ayr FC overtok Somerset Park i 1888 som erstatning for sitt tidligere stadion Beresford Park, siden klubben hadde behov for et annet stadion til en vennskapskamp mot det årets engelske FA-cupmestere Aston Villa, ettersom Beresford Park ble brukt til en husdyrmesse (Ayr Cattle Show) på den angjeldende datoen.

Nylige begivenheter

Nylig (i 2006) har klubben offentliggjort planer om å selge Somerset Park og flytte til et nytt fotballstadion som skal bygges i byens Heathfield District. Det nye stadionet er ment å bestå av bare én tribune med 3 640 sitteplasser, med mulighet til å bygge enda en tribune med 3 000 seter og en ståtribune med ett tusen plasser. Potensielt skal det nye stadionet altså ha plass til 7 640 tilskuere.
Den 22. august 2008 trakk Barratt Homes seg ut av en avtale om å kjøpe Somerset Park. Barratts avgjørelse var basert på fylkestinget i South Ayrshires planer, som kalles Section 75 Planning Agreement, som de mente var umulige å gjennomføre. Dermed forblir nok Ayr United FC på gamle Somerset Park fortsatt i mange år fremover.
Seouls fredspris

Seouls fredspris (koreansk: 서울평화상) ble etablert i 1990 og deles ut annethvert år til minne om Sommer-OL 1988, som ble arrangert i den sørkoreanske hovedstaden Seoul. Arrangementet samlet deltakere fra 160 land i vennskapelig kappestrid. Prisen er etablert av Sør-Korea for å reflektere det koreanske folkets ønsker, særlig ønsket om fred på jord. I gruppen som nominerer til prisen sitter 1100 personer: 300 koreanere og 800 fra andre land. Vinneren mottar et diplom, en plakett og 200 000 amerikanske dollar i prispenger.
Mikheil Saakasjvili

Bakgrunn

Saakasjvili har studert i Frankrike og Ukraina og jus ved Columbia University i USA. Han ble senere ansatt i et advokatfirma i New York City.

Justisminister

I 2000 ble Saakasjvili utnevnt til justisminister, men sluttet etter å ha kommet med krasse uttalelser mot daværende President Edvard Shevardnadze i 2001.

Roserevolusjonen

Saakasjvili kom til makten etter roserevolusjonen i november 2003. Store demonstrasjoner mot valgfusk ved parlamentsvalget 2. november 2003 førte til at daværende president Eduard Sjevardnadse gikk av. Saakasjvili var en av de sentrale lederne i disse demonstrasjonene.

Valget i 2004

Ved presidentvalget 4. januar 2004 vant så Mikheil Saakasjvili en stor seier med over 96 % av stemmene og ble innsatt som den nye presidenten i Georgia 25. januar. Han ble dermed den yngste presidenten i Europa, 36 år gammel. 28. mars samme år ble det avholdt nyvalg på nasjonalforsamlingen, og det Saakasjvili-støttende partiet "Nasjonalbevegelse" vant valget.

Krisen i 2007

Senere i 2007 nådde Georgia sin verste krise siden roserevolusjonen. En serie med demonstrasjoner mot regjeringen i oktober, med anklager om mord, korrupsjon. Irakli Okruasjvili var den fremste talsmannen for anklagene. Protestene fikk sitt klimaks tidlig i november 2007, og involverte flere opposisjonsgrupper og media-mogulen Badri Patarkatsisjvili. Selv om demonstrasjonene døde ut raskt, bestemte regjeringen seg for å bruke politi mot de gjenværende demonstrantene. Dette resulterte i gateslag i Tbilisi 7. november. Presidenten innførte unntakstilstand i perioden 7.  til 16. november og restriksjonene pålagt noe media, førte til hard kritikk av Saakasjvili-regjeringen fra både inn- og utland.
8. november 2007 kom president Saakasjvili med et kompromiss, der han foreslo å avholde presidentvalget i Georgia tidlig i 2008. an foreslo også å avholde en folkeavstemningen om tidspunktet for valg på ny nasjonalforsamling og en folkeavstemning om NATO-medlemskap samtidig. Flere endringer i valgoppsettet ble gjort for opposisjonen.

Valget i 2008

Den 23. november 2007 nominerte det styrende partiet Den forente nasjonalbevegelse offisielt Saakasjvili som sin presidentkandidat. I samsvar med grunnloven i Georgia, gikk deretter Saakasjvili av som president 25. november, for å arbeide med sin valgkamp.
Utdypende artikkel: Presidentvalget i Georgia 2008

Krigen i Sør-Ossetia

I august 2008 startet nye voldeligheter, før den 7. august brøt ut regulære krigshandlinger mellom styrker fra Sør-Ossetia og Georgia. Dagen etter ble også russiske styrker involvert, både med soldater, fly og pansrede styrker. Russerne begynte da å angripe mål inne i selve Georgia.
Utdypende artikkel: Krigen i Sør-Ossetia (2008)
Universitetet i Gdańsk

Universitetet i Gdańsk (polsk: Uniwersytet Gdański) er et universitet i Gdańsk i Polen. Det ble grunnlagt i 1970 ved sammenslåingen av Den økonomiske høyskole i Sopot (grunnlagt i 1945) og Den pedagogiske høyskole i Gdańsk (grunnlagt i 1946). Universitetet består i dag av ni fakulteter med over 30 000 studenter.
Eidbråten (Asker)

Eidbråten, lokalt uttalt «Ei(d)bråtan», er en gammel husmannsplass på Gullhella  i Asker. Plassen ligger om lag 450 meter nord for Eid gård. Gamle Røykenvei går gjennom tunet på plassen. Den første kjente referansen til husmannsplassen er fra 1762, men det har trolig vært bosetning på stedet mye lengre enn dette.
Ifølge Budstikkas store Asker og Bærum-leksikon kan plassen være den samme som den gamle gården «Lille Eid», med røtter tilbake til tiden før reformasjonen. Senest fra 1661 har denne eiendommen vært drevet under Blakstad hovedgård, som den så i 1806 ble innlemmet i. Med Lille Eid fulgte Eidsberg skog, med en stor teig i Vardåsen. Denne eiendommen ga Blakstad hovedgård tilgang på tømmer, jaktterreng og beitemark. I manntallet over husmenn i Asker og Bærum av 1771 er plassen oppført under Eid gård, men dette er trolig en misforståelse utløst av plassens navn og nærheten til Eid. 
Statsagronom Johan Lindeqvist anså i 1860-årene at det var nødvendig å gi husmennene mer forutsigbarhet og grunnleggende rettigheter slik at de kunne ta mer ansvar for sine tildelte eiendommer og sin egen livssituasjon. Frustrert over motstanden mot reform tok Lindqvist kontakt med sin nære venn Erik Jørgensen Blakstad, for å få ham til å gå foran med et godt eksempel. Lindeqvists radikalt forbedrede husmannskontrakt ble innført på Eidbråten den 14. april 1868, ved et skifte av husmann på plassen. Petter Baltsersen, som kom fra den mer tungdrevne Norddalplassen en halv kilometer mot nordvest, ble den første husmannen i landet med en avtale der husmannens rettigheter var balansert mot bondens. Dette var en milepel i utviklingen av husmannsvesenet i Norge, og en viktig hendelse i norsk sosialhistorie. I 1909 ble husmannsplassen Eidbråten et selvstendig småbruk. 
Jordbruket på husmannsplassen var på begynnelsen av 1800-tallet basert på tradisjonell selvberging, med dyrking av korn og poteter, sauer på beite og ku til melk. I siste halvdel av århundret ble plassen gradvis integrert i den nye økonomien med handel, sjøfart og industri. I 1875 holdt Petter Baltsersen ikke sauer, men hadde begynt med dyrking av gress. Hans eldste sønn var i lønnet arbeid som matros. Tre yngre barn bidro til familiens økonomi med å lime fyrstikkesker til Christiania Tændstikfabrik i Heggedal, som var grunnlagt tidligere på året etter at Heggedal stasjon var åpnet året før. 
Petters sønn Andreas, som året før hadde kjøpt plassen, er i folketellingen i 1910 registrert som snekker og tømmerhogger. Før dette hadde han vært isarbeider rundt århundreskiftet, og var et par år i USA. Da han kom tilbake til Eidbråten arbeidet han som sin far for Blakstad hovedgård, men altså ikke som husmann. Hans tre eldste barn, som var i midten av tenårene, arbeidet på Christiania Kapselfabrikk på Bondibru. Andreas la snart om fra korndyrking til frukt og bær, i hovedsak bringebær. Frukt og bær fra Asker ble på denne tiden fraktet med båt til markedet i Kristiania. Noen år drev han også med høns. Rundt 1930 la nye eiere om fra bær til grønnsaker. En del av eiendommen er fremdeles aktivt i bruk som jordbruksland i dag.
Den internasjonale bank for økonomisk samarbeid

Den internasjonale bank for økonomisk samarbeid var en institusjon som lå under Comecon. Dens oppgave var å lette det økonomiske samvirket mellom medlemslandene. Den ble stiftet i 1964.
Wo finde ich den Mann

Wo finde ich den mann er et musikkalbum med Lill-Babs, utgitt i 2003.
Soteriologi

Soteriologi, fra gresk soteria frelse + logi læren om betegner de forestillinger en bestemt religiøs gruppe gjør seg om hvor «frelsen» kommer fra, til hvor den fører og hvordan.
I kristen teologi ligger også begreper som forsoning, gjenfødelse og rettferdiggjørelse under soteriologien.

Kristen soteriologi

Læren om frelsen i kristendommen, soteriologien, er forskjellig i de forskjellige kirkesamfunnene, men har et felles utgangspunkt, nemlig forsoningen mellom Gud og syndige mennesker ved Jesus Kristus, Guds sønns død og oppstandelse. Den katolske kirkes syn på menneskets oppnåelse av forsoning og frelse gjennom en samhandling mellom tro på Jesus Kristus og å leve etter de ti bud, blei utfordra av Martin Luthers lære om Sola fide, troen alene.
Nødverge

Nødverge i Norge

I norsk rett reguleres den juridiske siden av begrepet gjennom straffeloven § 48. I henhold til denne paragrafen vil en ellers straffbar handling være straffri dersom den er foretatt for å avverge eller forsvare seg mot et rettsstridig angrep, så sant visse nærmere angitte vilkår er oppfylt. Nødverge kan utøves både mot angrep på person og på ting, og uavhengig av om det er en selv/ens egne ting, eller andre personer/andre personers ting som blir angrepet. Nødverge kan i så henseende betegnes som en form for selvtekt.
Vilkårene for at nødverge lovlig skal kunne utøves er for det første at handlingen må ha vært nødvendig for å avverge eller forsvare seg mot angrepet. Dersom mindre inngripende tiltak kunne vært satt i verk med samme resultat, må dette forsøkes først. For det andre må ikke handlingen under forholdene fremtre som «ubetinget utilbørligt». Forholdene kan være slik at å ta livet av en angriper er eneste mulighet for å få avverget angrepet, men dette er likevel ikke tillatt som nødvergehandling dersom det man forhindrer for eksempel er å stoppe en mindre alvorlig forbrytelse. «Ubetinget utilbørligt» er imidlertid et strengt vilkår, og det skal således mye til for at en nødvendig avvergingshandling ikke skal være rettmessig. Å ta liv for å verne materielle verdier vil nok likevel som oftest falle utenfor det lovlige. Mottiltaket må stå i forhold til angriperen eller faren.
For at nødvergehandlingen skal være lovlig er det videre et vilkår at man ikke går lenger enn det som etter forholdene fremsto som nødvendig. Man har således ikke rett til å slå til angriperen med en stokk i ansiktet dersom det hadde vært tilstrekkelig at man spente bein på vedkommende. En slik opptreden kan dog være straffri i henhold til bestemmelsens fjerde ledd, dersom den utelukkende har skjedd «paa Grund af en ved Angrebet fremkaldt Sindsbevægelse eller Bestyrtelse». Fjerde ledd åpner ikke for straffrihet dersom man fortsetter å slå løs på angriperen etter at han er uskadeliggjort, den gjelder med andre ord bare overskridelse i intensitet, ikke i tid. Ellers kan straffen nedsettes i medhold av straffeloven § 56 litra b på grunnlag av at man har vært i berettiget harme, dette kan også gjelde for overskridelser i tid.
Nødvergebestemmelsen brukes også som hjemmel for politiet til å bruke makt når de foretar en lovlig pågripelse, eller forhindrer at straff- eller varetektsfanger rømmer, se tredje ledd. Borgerarrest er en form for selvtekt som faller under Straffeprosessloven §173 når lovbruddet har en strafferamme på over seks måneders fengsel. Personen kan i disse tilfellene pågripes hvis vedkommende tas på fersk gjerning, eller utfra ferske spor.
I den nye straffeloven § 18, som ikke har trådd i kraft, er nødverge definert med et mer moderne språk, men det er ikke tilsiktet noen realitetsforskjell.
Bestemmelsen må ikke forveksles med nødrett-paragrafen i straffeloven § 47, som omhandler tiltak mot farer som ikke skyldes rettsstridige angrep. Det kan for eksempel hevdes nødrett dersom man skyter en angripende bjørn som det ellers ikke er tillatt å felle, men ikke nødverge.
VM i innebandy 2007

Verdensmesterskapet i innebandy for kvinner i 2007 ble arrangert i Frederikshavn i Danmark 12. til 19. mai. 10 lag deltok i det sjette verdensmesterskapet for kvinner. Sverige beseiret Finland med 7-3 i finalen og vant sitt tredje verdensmesterskap i innebandy.
Massacre in Hell

Massacre in Hell er et musikkalbum med Infernö, utgitt i 1995.
Michael J. Fox

Bakgrunn

Michael Andrew Fox ble født i Edmonton i Canada som sønn av skuespillerinne og kontorassistent Phyllis ([født Piper) og William Fox, politibetjent og medlem av Canadian Forces . Familien Fox bodde i flere byer i Canada på grunn av farens arbeide . Familien endte med å flytte til en forstad til Vancouver i British Columbia da faren gikk i pensjon i 1971.Michael Fox gikk på Burnaby Central Secondary School og et teater ble oppkalt erter ham i Burnaby South Secondary.

Karriere

Fox medvirket i den kanadiske tv-serien Leo and Me som 15-åring, og tre år etter flyttet han til Los Angeles for å fremskynde sin skuespillerkarriere. Kort etter sitt bryllup besluttet han seg for å flytte tilbake til Vancouver. Fox var ett av de fire medlemmer av Leo and Me-castet og crewet, som fikk Parkinsons. Det var et usedvanlig høyt antall tilfeller, og det førte til en undersøkelse av miljømessige faktorer omkring settet som kunne ha hatt innvirkning på sykdommens utbrudd blant tv-seriens medvirkende.
Fox debuterte på amerikansk TV med filmen Letters from Frank. I den forbindelse meldte han seg inn i fagforeningen for skuespillere, Screen Actors Guild, og oppdaget at det var en annen skuespiller med samme navn som ham selv. Han valgte da å legge til en initial i navnet sitt, men unngikk den naturlige «A» (for å unngå ordspill, ifølge ham selv), og valgte «J» som en hyllest til skuespilleren Michael J. Pollard.
Hans stjernestatus kom med rollen som Alex P. Keaton i TV-serien Fem i familien, en serie som gikk i 7 år. Derfra var veien kort til Hollywood og filmen som virkelig gjorde Fox til superstjerne, Tilbake til fremtiden (1985). Han har utover dette hatt sentrale roller i kjente filmkomedier som, blant annet, ungdomskomedien Teen Wolf (1985), Hemmeligheten bak min suksess (1987),  The Hard Way (1991), Doc Hollywood (1991), Greedy (1994) og Den amerikanske presidenten (1995). Fox har hatt få dramatiske roller, men en kan nevne hans hovedrolle i det kritikerroste krigsdramaet De kalte oss helter fra 1989. 
I 1991 fikk Fox diagnosen Parkinsons sykdom. Legene ga ham 10 år før sykdommen var kommet så langt at han ikke lenger kunne jobbe som skuespiller. Han bestemte seg da for å jobbe så mye som mulig for å legge seg opp penger til sykdommen tok overhånd. Men filmrollene han fikk ble ingen suksess. Det var ikke før han vendte tilbake til TV-skjermene at karrieren fikk et oppsving igjen. 
I 1996 var det duket for Spin City, en situasjonskomedie som dreide seg rundt det politiske liv i New York. Serien holdt det gående fram til 2002, men Fox måtte gi seg i 2000. Da var sykdommen kommet så langt at det ikke lenger var mulig for ham å spille inn nye episoder hver uke.  
Samme år grunnla Fox The Michael J. Fox Foundation for Parkinson's Research. Han ville bruke kjendisstatusen til å fremme bevissthet rundt sykdommen og jobbe for å finne en kur for den. Han er optimistisk rundt målene og regner med at en kur er oppnåelig i hans levetid.
I 2010 ble Fox utnevnt til offiser av Order of Canada. Michael J. Fox har vært gift med skuespilleren Tracy Pollan siden 16. juli 1988, og sammen har de fire barn.
Trondheim Høyre

Høyres Studenterforening i Trondheim

Høyres Studenterforening i Trondheim (HSFT) kan føre sin moderne historie tilbake til stiftelsen av Trondheim Konservative Studenterforening (TKSF) den 15. november 1954. Den var opprinnelig ikke organisatorisk bundet til Høyre. I 1961 ble foreningen tilsluttet Norges Konservative Studenterforbund. Etter noen års dvale ble foreningen reorganisert som Høyres Studenterforening i Trondheim i 2001.

Trondheim Unge Høyre

Trondheim Unge Høyre ble stiftet den 19. desember 1921, noen måneder før Unge Høyres Landsforbund ble opprettet. Den hadde sin forløper i Trondhjems Yngre Konservatives Forening, stiftet i 1891, som gikk inn i Trondhjems Konservative Forening (Trondheim Høyre) i 1901. Trondheim Unge Høyres første formann var Olav Bergersen. Noen av dem som senere har hatt verv i Trondheim Unge Høyre, er Otto Lyng, Marvin Wiseth, Harald Ellefsen, Børge Brende, Frank Jenssen, Lars Øy og Julie Brodtkorb. I 1981 hadde Trondheim Unge Høyre 720 medlemmer.
Tapio Wirkkala

Utdanning

Han ble utdannet ved Taideteollinen keskuskoulu/Konstindustriella läroverket i Helsingfors som billedhugger. Derfra gikk han ut i 1936.

Arbeid

Han er aller mest kjent for glassarbeidet sitt, mest for finske Iittala, men også for Venini i Venezia, Italia.
I 1946 vant han førstepremien i en konkurranse Iittala hadde lyst ut i dekorativ glassformgiving. Iittala ansatte han som formgiver med en gang, og han skulle fortsette å arbeide for de helt frem til han døde i 1985. En tid (fra 1951 til 1954) var han også kunstnerisk leder ved Iittala. Han formga både bruksglass og kunstglass for verket. Av bruksglassene hans kan en nevne Ultima Thule som han laget for flyselskapet Finnair i 1967, men som raskt ble satt i vanlig produksjon og som fremdeles blir laget og solgt i store mengder. Andre drikkeglass som fremdeles er i produksjon hos Iittala er Tapio og Gaissa. 
I 1951 ble han premiert for blant annet Kantarelli-vasene på Triennalen i Milano. Kantarelliserien ble nærmest et symbol på finsk formgiving på 1950-tallet. I 1951 ble også et skulpturelt fat i fly-kryssfiner han hadde laget utropt som 'Årets vakreste objekt' (eng: The most beautiful object of the year) av House Beautiful i USA. Sammen med Lunningprisen han fikk samse år ble dette hans internasjonale gjennombrudd. Fra da av og hele livet ut var han et av de store internasjonale formgivernavnene. Han ble verdenskjent for sine drikkeglass, bestikk, serviser, prydgjenstander og mye mer. 
Han formga også møbler, porselen, smykker, tekstiler og mye annet. Favorittmaleriene er glass og porselen. I tillegg var han arkitekt for mange utstillinger og han lagde skulpturer og store utsmykkinger. Mange av hans arbeider er inspirert av naturen i Lappland. Blant annet viser vodkaflasken Finlandia, som han designet i 1969, hvordan han var inspirert av is og vinterlandskap. Wirkkala vant en rekke internasjonale priser.
FIFA 100

FIFA 100-listen ble offentliggjort den 4. mars 2004 i London i anledning av FIFAs 100-årsjubileum.
Den er laget av den brasilianske superstjernen Pelé, som valgte 125 nålevende fotballspillere som de beste. Da listen ble laget var 50 av spillerne fortsatt aktive. Offentliggjøringen av listen skapte debatt da det ble hevdet at den var politisk motivert.
Ruili

Ruili (kinesisk: 瑞丽; pinyin: Ruìlì) er et byfylke i det autonome prefektur Dehong i provinsen Yunnan i Folkerepublikken Kina.
Befolkningen var på 108 298 innbyggere i 1999.

Historie

Fylket het tidligere Mengmao (kinesisk: 勐卯, Měngmǎo), etter det gamle Maoriket som hadde sin hovedsstad ikke langt fra den nåværende byen Ruili. Maoriket eksisterte fra 1254 til 1448, og var styrt av daifolket som inntil nylig har vært nokså dominerende i denne delen av Sørøstasia.

Samferdsel

Ruili er en viktig grenseby mellom Kina og Burma. På burmesisk side av landegrensen ligger byen Muse.
Kinas riksvei 320 går frem til grensen. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.
Elmdon Park

Beskrivelse

Parken blir beskrevet å være unik blant Solihulls parker, fordi den ligger på og rundt en ås på ca 120 moh, og dermed gir en fin utsikt over det omkringliggende landskapet. Det er laget til en gangvei i utkanten av parken, som passerer innsjøer, landskap og en elv som bukter seg gjennom parken.
Det finnes også en kultursti, laget av The Friends of Elmdon, som gir historiske detaljer og fakta knyttet til restene av Elmdon Hall, St Nicolas ' kirke, den gamle inngjerdede hagen, og tilhørende bygninger. Den inngjerdede hagen er nå et lokalt naturreservat forvaltet av Warwickshire Wildlife Trust.
Bortsett fra den gamle inngjerdede hagen, er det også en eng, skog og dammer. Skog og grøntarealene drar nytte av et bredt utvalg av opprinnelige trær og gir tilholdssted for mange fuglearter, for eksempel spettmeiser, fuglekonger og warbler og noen uvanlige naturalisert hagearter.
Andre anlegg innen parken omfatter fotballbaner, tennisbaner, og en lekeplass for barn.
Tipasa

Historie

Byen ble grunnlagt av fønikerne, og ble erobret av keiser Claudius og gjort til en romersk militærkoloni, etterhvert med status som municipium, som et brohode i erobringen av Nord-Afrika. Den romerske byen ble bygget på tre små høyder med utsikt over sjøen. De fleste husene sto på den midtre høyden, hvor det ikke lenger er spor etter dem.
De ruinene som består er etter tre kirker — Den Store Balsilikaen, Aleksanders Basilika og St. Salsas Baslikia. De to første sto på den vestre høyden, den siste på den østre høyden. Dessuten finnes ruiner etter to gravplasser, badet, teateret, et amfiteater og et nymphaeum. Sporene etter festningsvollene er fremdeles synlige, og ved foten av den østlige åsen ligger ruinene av den gamle havnen. Basilikaene er omgitt av gravplasser, fulle av steinkister dekket med mosaikk.
Byen ble tidlig introdusert for kristendommen, og var på 200-tallet et bispesete. Innbyggerne var likevel for det meste ikke-kristne, inntil den legendariske helgenen Salsa, en kristen jomfru, tidlig på 300-tallet kastet byens slangegud på havet. Hun ble steinet til døde for dette, men kroppen hennes reiste seg opp fra havet, og hun ble begravet på den ene høyden, i et lite kapell som etterhvert vek plass for basilikaen som bærer hennes navn.
Vandalkongen Hunerik, som regjerte 477-484, sendte en ariansk biskop til Tipasa; mange av innbyggerne flyktet da til Spania, mens flere av de gjenværende ble forfulgt. Etter denne tiden forsvant byens skjebne i historiens tåke,
Bintan

Bintan er en indonesisk øy med en størrelse på 1.866 km², som ligger omkring 48 km sørøst for Singapore. Det er den største av de 3.200 øyer i Riau-øygruppen. Den er blitt et av de viktigste industrielle såvel som turistmessige områder i Indonesia. Øyas viktigste by er Tanjung Pinang.
Enok (navn)

Etymologi

Enok har, via latinske og greske Enoch (gresk: Ενωχ), opprinnelse i hebraiske Chanōk (hebraisk: חֲנוֹך). Navnet betyr «dedikert».
Navnet har gitt opphav til det svenske etternavnet Enoksson.
Et dukkehjem (1973, Garland)

Handling

Nora Helmer begår forfalskning, slik at ektemannens liv blir reddet. Gjennom filmen ser man hvordan Nora takler hemmeligheten, utpresning og at sannheten kommer fram.